**Klar for en helt vill landsleir?**

**Vær beredt for Nord 2017, Norges speiderforbunds landsleir, som vi arrangerer sammen med våre mange speidervenner fra 1. til 8. juli 2017 i Bodø.**

Bodø ligger nord for polarsirkelen, der hvor sola ikke går ned om sommeren. Det blir en intens døgnåpen leir med lys døgnet rundt, korte avstander, leirbålskos og heftige opplevelser!

**Program**Hva er vel en landsleir uten et program, en haik og leirbål det blir snakket om på veien hjem fra leiren? Med midnattssola i tankene skal hele døgnet utnyttes og gi plass til enda mer speiding og spennende aktiviteter.

Alt av aktiviteter, og haiken, vil foregå i patruljer. Ved gruppas påmelding til leiren, som skal skje i januar 2017, setter patruljene opp hvor ville aktiviteter de ønsker seg, og hva slags haik de helst vil ha.

Patruljene kan velge mellom programkategoriene «litt vilt», «vilt» og «helt vilt». Alle speidere får også delta på en midnattsøkt, og dagen etter får man en hvileøkt. Markedsdag blir det også – da skal alle gruppene bidra med noe gøy.

Haiken vil være delt inn i fire kategorier etter vanskelighetsgrad, og patruljen velger en de mener passer godt for dem. Alle haikene vil være overnattingshaiker og gi patruljen mulighet til å oppleve nordnorsk natur. På haik går speiderne på tur uten voksne ledere. Noen vil foregå i nærheten av leiren, mens andre vil være innen en times kjøretur unna.

På torget vil det ligge kafeer og utsalg, og det vil foregå drop-in-aktiviteter. Det skal også være en liten scene her med små og store innslag av kultur og underholdning. Første og siste fredagen på leir er det stort leirbål og show for alle på leirens hovedscene.

**Forhåndsoppgaver**Forhåndsoppgavene til leiren er å finne i Speideren nr. 3/2016 og på www.nord2017.no. Noe av det viktigste med forhåndsoppgavene er at leiren blir enda morsommere og bedre for alle!

Det er tre typer forhåndsoppgaver – én individuell oppgave for hver og en som skal på leir, én todelt oppgave for patruljen og to oppgaver som troppen skal løse. Patruljen skal blant annet forberede og gjennomføre en haik, både hjemme og på leiren. Troppen skal planlegge et helt vilt troppsområde og en helt vill aktivitet til leirens markedsdag. I tillegg skal alle lage sin egen personlige sovemaske.

**Reise og besøk**Det er mange muligheter for reise, så her må lederne og speiderne ta en avgjørelse om transportmiddel. Kanskje kan man velge forskjellig transportmiddel hver vei, for eksempel fly opp og buss eller tog hjem? Husk at reisen er en del av opplevelsen! Gudbrandsdalens Krets har egen reiselos, og hele kretsen skal ta tog fra Lillehammer torsdag 29. juni og er tilbake her søndag 9. juli.

Landsleir i Bodø gir også en ypperlig mulighet til å legge familieferien til Nord-Norge. Landsdelen har mye å by på av både natur og aktiviteter. Inspirasjon og ideer kan dere blant annet finne på www.visitbodo.com og www.nordnorge.com. I leirens egen gjesteleir vil det være plass til alt fra telt til bobiler og campingvogner. Til døgnpris vil man få tilgang til både toalett, vann og strøm. Mer om dette tilbudet vil komme på leirens nettsider, www.nord2017.no.

**Roverleir**For rovere som lurer på hva de skal gjøre på leir, har roveretaten svaret: Bli med på roverleiren Døgnvill! Roverne vil holde til på sitt eget leirområde med egen roverkro. Her blir det både servering og underholdning, og ikke minst er kroa et glimrende sted for å få nye venner fra inn- og utland. Kanskje blir det også noen hengekøyer å slappe av i? Det som er sikkert, er at det også blir helt ville temadager i leiren.

Roverleiren vil selvsagt også få et helt vilt program med egne aktiviteter, hvor både rovere i roverleiren og rovere i gruppene kan delta. Dessuten blir det roverhaik med forskjellige vanskelighetsgrader, fra «helt snilt» til «helt vilt». Ellers vil roverne i roverleiren også bidra med roverhjelpen. Dette er noen enkeltøkter med stabsarbeid i løpet av leiren, og i påmeldingen får man ønske hvilken etat man har lyst til å arbeide i. Rovernes mat vil bli servert i stabsmessa.

**Pris og påmelding**Selve leiren koster 2600 kroner. I tillegg kommer reiseutgifter, så det er gruppa som setter den endelige prisen for deg. Dette er avhengig av evt dugnader og lederbetaling. Mer info om dette på foreldremøtet. Pga forarbeid i patruljene må vi ha påmeldingsfrist fredag 25. november, slik at vi kan etablere patruljene allerede onsdag 30. november på medlemsmøte LSS.

Det vil bli rabatt for familier der minst tre personer fra samme husstand skal være med.

**Vær beredt for en helt vill opplevelse – velkommen til Bodø sommeren 2017!**